**Vizita la medic**

*Florianruse*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Furnicuța greșise

măiastru-ntâia oară,

iar șefa ei îi zise

"o vreme" să dispară...

"– Draga mea, regret nespus

căci fost-ai devotată

(muncii) ca un rar supus,

îns-ai facut-o lată."

Furnicuța-nțelese

că treaba-i foarte groasă,

de-aceea își alese

cel mai lung drum spre casă.

Spera să încropească

un plan de acțiune

prin care să renască

așa... ca prin minune.

Se-opri la un moment dat

și-ncercă să zâmbească

ca un clișeu expandat

gata să-nnebunească.

"– Ce naiba mă tot agit?"

(Se autopersifla)

"– Doar norocu-mi ce-a fugit,

prea curând, nu l-oi afla."

"– În plus, nu-s frumușică

și nici prea istețică,

sunt numai o furnică

complet călită-n frică."

(Frica de-a fi săpată,

de a fi devansată,

de-a fi concediată,

sau de-a fi o ratată, )

Apoi, ușor nevrotic,

ea-și aduse aminte

de-un procedeu hipnotic,

cu lux de amănunte...

(Un psihanalist, recent,

într-o carte, expuse

cum puteau fi-n pacient

sentimente induse...)

"– La medic deci, nenică!"

(Timp era de-o vizită...)

"– Să-mi dea o nouă frică -

frica de reușită!"

"– Ce chestie!" își spuse

(nicicând nu luase-n seamă

gândul ce-o străbătuse...):

"Nu scapi de ce ți-e teamă!"